Mannréttindasamtök víða um heim mótmæla því að Íran hafi í vikunni verið kosið til setu í nefnd Sameinuðu þjóðanna um réttindi kvenna. Samtök kvenna af írönskum uppruna segja niðurstöðuna vera vanvirðingu við konur sem daglega verði fyrir mismunun í Íran.
Hlutverk nefndarinnar, sem er á vegum Sameinuðu þjóðanna, er að vinna að jafnrétti og eflingu kvenna um allan heim. Fulltrúar ríkja í Efnahags- og félagsmálaráði Sameinuðu þjóðanna, ECOSOC, greiddu atkvæði á fimmtudag og niðurstaðan varð sú að Íran myndi eiga sæti í nefndinni næstu fjögur ár. Hillel Neuer, framkvæmdastjóri Mannréttindavaktar Sameinuðu þjóðanna, líkir kjörinu við að ráða brennuvarg sem slökkviliðsstjóra. Mannréttindavaktin hefur krafist þess að fá að vita hvaða ríki greiddu Íran atkvæði sitt. Skemmst er frá því að segja að staða kvenna í Íran þykir afar slæm. Þar er konum skylt að hylja höfuð sitt með slæðu og þær sem gera það ekki eru handteknar. Þá þurfa konur leyfi frá karlkyns forráðamanni til ýmissa athafna. Þá tíðkast í landinu að karlar geti gengið í hjónaband með stúlkum, allt niður í þrettán ára gömlum. Ef foreldrar enn yngri stúlkna gefa leyfi sitt geta karlar gifst þeim.
Samtök kvenna af írönskum uppruna í Frakklandi, Svíþjóð og á Ítalíu segja í yfirlýsingu að kjörið sé vanvirðing við allar íranskar konur, sem hafi þurft að þola öfgafulla stefnu stjórnvalda þar síðustu fjóra áratugi. Fulltrúi Sameinuðu þjóðanna þegar kemur að mannréttindum í Íran sendi frá sér skýrslu í mars þar sem hann lýsti yfir þungum áhyggjum af stöðu mála þar. Þar segir að mismunun sé fest í lög og viðhorf í samfélaginu.